Maswabi ke gore jaaka fa masome a dingwaga a ntse a feta, ditiro tsa bosetlhogo jo bo feteletseng ga di a ka tsa khutla. Ka sekai, ka 1994 go ne ga runya letlhoo le legolo kwa Afrika Botlhaba mo gare ga Batutsi le Bahutu, mme la bolaya bobotlana batho ba le halofo ya milione. Makasine wa Time o ne wa bega jaana: “Go ne go se na kwa batho ba ka tshabelang gone. Madi a ne a elela mo dikagong tsa dikereke, tsone dikereke tse batho ba le bantsi ba neng ba re ba tshabela mo go tsone. . . . Batho ba ne ba lwa ka matsogo, motho a lwa le motho, e bile e le ntwa e e tshosang, mofuta wa tshololo ya madi e e dirileng gore ba ba kgonneng go falola ba ipotse gore go diregang e bile ba feletswe le ke mafoko.” Tota le bana ba ne ba utlwisiwa botlhoko fela thata ke thubakanyo e e setlhogo eno. Moagi mongwe wa teng o ne a akgela a re: “Rwanda ke lefelo le lennye thata. Mme gone re na le letlhoo lotlhe le o ka le fitlhelang mo lefatsheng.”